Diari Oficial de la Generalitat Valenciana


Sumari del DOGV 7905, del 27-10-2016 (2016/8449)

RESOLUCIÓ de 25 d'octubre de 2016, del director general de Relacions amb les Corts, per la qual es disposa la publicació del Conveni marc entre la Fundació de la Comunitat Valenciana Centre d'Estudis Ambientals del Mediterrani (CEAM) i BC3 Basque Centre for Climate Change - Klima Aldaketa Ikergai per a la cooperació científica.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7905

Data del DOGV
:   27-10-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/8449


Data del document
:   25-10-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 25 d'octubre de 2016, del director general de Relacions amb les Corts, per la qual es disposa la publicació del Conveni marc entre la Fundació de la Comunitat Valenciana Centre d'Estudis Ambientals del Mediterrani (CEAM) i BC3 Basque Centre for Climate Change - Klima Aldaketa Ikergai per a la cooperació científica. [2016/8449]  
La Fundació de la Comunitat Valenciana Centre d'Estudis Ambientals del Mediterrani (CEAM) i BC3 Basque Centre for Climate Change - Klima Aldaketa Ikergai han subscrit, amb la tramitació reglamentària prèvia, el 10 d'octubre de 2016, un conveni marc per a la cooperació científica.  
En compliment del que estableix l'article 20 del Decret 176/2014, de 10 d'octubre, del Consell, és procedent la publicació en el Diari Oficial de la Generalitat Valenciana d'aquest conveni, que ha quedat inscrit en el Registre de Convenis de la Generalitat amb el número 751/2016 i que figura com a annex d'aquesta resolució.  
  
València, 25 d'octubre de 2016.-El director general de Relacions amb les Corts: Antonio Torres Salvador.  
  
  
Conveni marc entre la Fundació de la Comunitat Valenciana Centre d'Estudis del Mediterrani i BC3 Basque Centre For Climate Change - Klima Aldaketa Ikergai per a establir el marc de col·laboració científica entre ambdues institucions  
  
Paterna, 10 d'octubre de 2016  
  
Reunits  
D'una banda, Salvadora Cabrera Avellá, en representació de la Fundació de la Comunitat Valenciana Centre d'Estudis Ambientals del Mediterrani, Fundació del Sector Públic Valencià, inscrita en el Registre de Fundacions de la Comunitat Valenciana amb el número V93, amb CIF T06383675 (d'ara en avant, CEAM), que actua en nom i representació d'aquesta, de conformitat amb l'escriptura número sis-cents setanta-tres del notari de València José Corbí Coloma, d'elevació a públic dels acords socials i, en virtut de les facultats establides en els estatuts d'aquesta organització.  
D'una altra banda, María José Sanz Sánchez, com a directora científica de BC3 Basque Centre for Climate Change - Klima Aldaketa Ikergai (d'ara en avant, BC3), amb CIF número X93191128, que actua en nom d'aquest, facultada en virtut d'apoderament a favor seu, tal com resulta de la corresponent escriptura atorgada en data 11 de gener de 2016 davant del notari de Bilbao Juan Benguria Cortabitarte, amb el número 11 del seu protocol.  
Les parts, reconeixent-se capacitat jurídica, competència i legitimació suficients per a obligar-se i, a aquest efecte, subscriure aquest conveni marc,  
  
Exposen  
1. El CEAM, que té per objecte i finalitat la investigació ambiental, i que té com a missió oferir propostes tecnològiques innovadores per a millorar la gestió ambiental en l'àmbit de l'atmosfera, els ecosistemes, les activitats humanes, i les seues interaccions, cobrint el dèficit de coneixements i procediments en temes d'especial rellevància per a la Comunitat Valenciana i que, per extensió, siguen exportables a altres àrees mediterrànies.  
2. Que BC3 és un centre d'investigació amb seu al País Basc que té com a objectiu contribuir a la investigació de llarg termini sobre les causes i conseqüències del canvi climàtic incloent-hi aspectes econòmics, a fi de promoure la creació de coneixement en aquesta ciència multidisciplinària.  
3. Que BC3 i el CEAM disposen d'equips d'investigadors altament qualificats amb capacitat contrastada per a cooperar i aconseguir l'excel·lència en la investigació, formació i disseminació en activitats d'investigació relacionades amb el medi ambient i el canvi climàtic. Ambdues entitats tenen una àmplia experiència i comparteixen una visió comuna sobre l'adquisició d'informació i el desenvolupament de propostes per a una millor comprensió dels reptes mediambientals com el canvi climàtic, tant en projectes d'investigació com en activitats d'assessorament, aportant perspectives complementàries.  
Tenint en compte el que s'ha exposat més amunt, ambdues parts  
  
Convenen  
Estretir les seues relacions, unir esforços i establir normes àmplies d'actuació que canalitzen i incrementen, dins del marc preestablit, els contactes i col·laboracions d'acord amb les següents  
  
  
Clàusules  
  
Primera. Finalitat del conveni marc  
La finalitat d'aquest conveni és definir un marc de cooperació científica entre BC3 i el CEAM. BC3 i CEAM pretenen mantindre un intercanvi regular d'informació sobre els treballs en curs, així com desenvolupar noves activitats d'investigació i divulgació en les àrees i en les modalitats que es descriuen a continuació.  
  
Segona. Àrees d'investigació d'interés mutu  
1. Restauració d'ecosistemes i la seua funcionalitat, en especial respecte al cicle hídric i adaptació al canvi climàtic.  
2. Mitigació del canvi climàtic, observació sistemàtica i processos.  
  
3. Qualitat de l'aire, canvi climàtic i salut: sèries temporals i gestió a diferents escales, impactes en la salut i valoració del cost.  
Açò no impedeix la identificació d'altres àrees d'investigació en el futur.  
  
Tercera. Modalitats de col·laboració  
a) Intercanvi d'informació: BC3 i el CEAM acorden intercanviar informació sobre activitats d'investigació i publicacions relacionades amb els aspectes relacionats amb les àrees d'interés mutu mencionades en la clàusula 2. Les parts es podran reunir anualment per a discutir els projectes en marxa, les iniciatives conjuntes i la planificació de nous projectes.  
b) Tallers, jornades i seminaris: BC3 i el CEAM pretenen organitzar tallers conjunts en temes d'investigació d'interés comú per a les parts.  
  
c) Participació en projectes d'investigació conjunta.  
  
Quarta. Convenis específics  
Cada projecte i/o programa d'actuació en el marc d'aquest conveni serà objecte d'un conveni específic que haurà de contindre, entre altres, els aspectes següents:  
a) Denominació de l'activitat i definició de l'objecte que es persegueix.  
b) Memòria descriptiva de l'activitat, que s'acreditarà, amb caràcter general, per mitjà de l'annex al conveni específic de la memòria de l'activitat que es presente davant de tercers o que aquests autoritzen.  
c) La memòria haurà de tindre un pla de treball en què es definisquen les tasques que haja d'executar cada una de les parts, així com el respectiu ús de dades i instal·lacions.  
d) Pressupost de les tasques que han de realitzar cada una de les parts. En cas de tasques per a tercers, s'annexarà al conveni del pressupost presentat a tercers.  
e) Normes de coordinació, execució i seguiment del projecte, així com la titularitat dels resultats de la investigació.  
f) Nom de les persones, una per cada part, que es designaran per mutu acord i es responsabilitzaran de la marxa del conveni. El personal de cada una de les parts que participe en cada activitat dependrà funcionalment de la part amb què mantinguen relació de servei, llevat de determinació en contra.  
  
Cinquena. Normes de funcionament  
Aquest acord marc no compromet fons econòmics de les parts ni obligacions legals. Les parts acordaran vies de finançament per a projectes o activitats concretes a través d'acords de finançament independent, sense perjudici que puguen buscar-se aportacions complementàries d'entitats públiques o privades terceres per a assumir part dels costos.  
Les col·laboracions derivades d'aquest conveni marc quedaran subjectes a les normes de BC3 i del CEAM en la forma que establisquen els convenis específics, tenint en compte la naturalesa de la col·laboració i el centre on es realitzen els treballs.  
A aquest efecte, seran aplicables els Estatuts del BC3, els Estatuts del CEAM i la normativa existent per cada centre per a contractar amb persones, entitats públiques i privades per a la realització de treballs de caràcter científic, tècnic o artístic.  
Ambdues parts estableixen que els resultats del seu treball de col·laboració estiguen plenament i obertament disponibles en entorns de codi obert i/o publicacions, de conformitat amb els drets d'autor existents i les seues respectives polítiques de dades i pràctiques.  
En el cas que les activitats que es porten a terme a l'empara d'aquest conveni marc requerisquen l'ús de la propietat intel·lectual de l'altra part o d'informació confidencial, les parts, de bona fe, entraran en negociacions per a arribar a un acord mutu per escrit de les obligacions i termes associats a aquests usos.  
  
Sisena. Establiment de la comissió mixta  
Per a facilitar la posada en marxa d'aquest conveni, el seu seguiment i compliment, es constituirà una comissió mixta paritària integrada per dos representants de BC3 i dos representants de CEAM, i un d'ells per cada part seran els firmants del conveni, o persones en qui deleguen.  
La comissió esmentada es constituirà en el termini de trenta dies, comptats a partir de la data de la firma d'aquest conveni.  
La comissió mixta dictarà les seues normes internes de funcionament.  
Les persones de contacte que es proposen fins a la creació de la comissió mixta són:  
Per part de BC3: prof. María José Sanz Sánchez.  
Per part del CEAM: Salvadora Cabrera Avellá.  
  
Setena. Funcionament de la comissió mixta  
A la comissió mixta li corresponen, entre altres, les funcions següents:  
a) Promoure possibilitats de col·laboració en temes cientificotecnològics d'interés comú.  
b) Preparar els convenis específics d'execució d'aquest conveni marc sobre les matèries seleccionades, dins de les modalitats de col·laboració establides en la clàusula segona.  
c) Elevar les propostes que elabore als òrgans competents de les dues parts.  
d) Aclarir i decidir tots els dubtes que puguen plantejar-se en la interpretació i execució dels convenis específics.  
e) Realitzar el seguiment dels convenis específics que se subscriguen.  
f) Remetre una còpia de tots els documents que generen en l'exercici de les seues funcions a la direcció d'ambdós centres.  
  
Huitena. Entrada en vigor i duració  
Aquest conveni marc entrarà en vigor en el moment que es firme i la seua vigència serà de tres (3) anys, renovables per períodes iguals per acord tàcit, que es produirà, si aquest no és denunciat per cap de les parts, al mes d'haver vençut.  
  
Novena. Modificació i rescissió  
Les parts podran modificar o denunciar aquest document en qualsevol moment per mutu acord. Qualsevol de les parts podrà, al seu torn, denunciar aquest conveni, comunicant-ho per escrit a l'altra part, amb sis mesos d'antelació a la data en què preveja donar-lo per acabat. En ambdós casos hauran de finalitzar-se les tasques dels convenis específics que estiguen en vigor.  
El CEAM i BC3 es comprometen a resoldre de forma amistosa qualsevol desacord que puga sorgir en el desenvolupament d'aquest conveni, renunciant, en cas de conflicte, a la via judicial.  
I en prova de conformitat tot el que antecedeix, firmen per duplicat aquest conveni al lloc i la data indicats més amunt.  
  
Per CEAM, la Fundació Centre d'Estudis Ambientals del Mediterrani, la directora Executiva: Salvadora Cabrera Avellá  
Per BC3, Basque Centre For Climate Change, la directora científica: María José Sanz Sánchez